钦定古今图书集成/明伦汇编/官常典/第082卷 > 广陵容王欣
## 钦定古今图书集成/明伦汇编/官常典/第082卷 > 广陵容王欣

按《魏书广陵王传》，“广陵惠王羽子欣，字庆乐，性粗率，
好鹰犬。肃宗初，除通直散骑常侍、北中郎将，出为冠
军将军、荆州刺史，转征虏将军、齐州刺史。欣在州颇
得人和，又为征东将军、太仆卿。孝庄初，封沛郡王，邑
一千户，后封淮阳王。出帝时，加太师、开府，复封广陵
王，除太傅、司州牧，寻除大司马，随出帝没于关中。”
按《北史魏广陵惠王传》，孝武入关中，欣投托人使达
长安，为太傅录尚书事。欣于中兴宗室，礼遇最隆，自
广平诸王悉居其下。又为大宗师，进大蒙宰、中军大
都督。大统中为柱国大将军、太傅。文帝谓欣曰：“王三
为太傅，再为太师，自古人臣未闻此例。”欣逊谢而已。
后拜司徒。恭帝初，迁大丞相。薨，谥曰容。欣好营产业，
多所树艺，京师名果，皆出其园，所汲引及僚佐，咸非
长者，为世所鄙。